Predkladacia  správa

Materiál sa predkladá na rokovanie vlády na základe úlohy B.1. uznesenia vlády Slovenskej republiky č. 980 zo 4. septembra 2002, ktorým boli zhodnotené prvé výsledky z uplatňovania spoločného obstarávania - výsledky pilotných projektov, okrem toho bol podaný návrh na vykonanie legislatívno-regulačných úprav podporujúcich spoločné obstarávanie viacerých obstarávateľov a  návrh realizačného plánu ďalšieho postupu pri uplatňovaní spoločného obstarávania viacerých obstarávateľov.

Spoločné obstarávanie viacerých obstarávateľov bolo v roku 2002 realizované vo forme pilotných projektov a samostatnými aktivitami ústredných orgánov štátnej správy v tejto oblasti. Nositeľmi pilotných projektov boli: Ministerstvo vnútra Slovenskej republiky pre osobné automobily nižšej strednej triedy a Správa zariadení Úradu vlády Slovenskej republiky pre kancelársky xerografický papier. Samostatné aktivity v oblasti spoločného obstarávania realizovalo Ministerstvo zdravotníctva Slovenskej republiky.

Cieľom predkladaného materiálu je vyhodnotenie výsledkov pilotných projektov na základe plnenia rámcových zmlúv zo strany gestorských a zúčastnených obstarávateľov, vyhodnotenie iných aktivít v tejto oblasti, popis systému komunikácie, štatistické vyhodnotenie spoločného obstarávania za rok 2002, analýza uzavretých zmlúv a návrh opatrení pre ďalšie spoločné obstarávanie. 

Materiál sa skladá z piatich častí a zo štyroch príloh, má informatívny charakter, a preto nebol predložený na medzirezortné pripomienkové konanie. Materiál bol prerokovaný s Ministerstvom vnútra Slovenskej republiky, Ministerstvom zdravotníctva Slovenskej republiky a so Správou zariadení Úradu vlády Slovenskej republiky, ktorí v tejto oblasti vystupovali ako gestorskí obstarávatelia. V predkladanom materiále je zohľadnené stanovisko Ministerstva zdravotníctva Slovenskej republiky.